將進酒

君不見  黃河之水天上來
奔流到海不復回
君不見 高堂明鏡悲白髮
朝如青絲暮成雪
人生得意須盡歡  莫使金樽空對月
天生我材必有用  千金散盡還復來
烹羊宰牛且為樂  會須一飲三百杯
岑夫子  丹丘生
將進酒  君莫停
與君歌一曲  請君為我側耳聽
鐘鼓饌玉不足貴  但願長醉不願醒
古來聖賢皆寂寞  惟有飲者留其名
陳王昔時宴平樂  斗酒十千恣讙謔
主人何為言少錢  徑須沽取對君酌
五花馬  千金裘
呼兒將出換美酒  與爾同消萬古愁      
